આંડાલ વિષ્ણુચિત્તની પાલતીપુત્રી ગણાય છે. વિષ્ણુચિત્તને તેમની પુષ્પવાટિકામાં એક તુલસીક્યારાની નીચે આ બાલિકા મળી આવી હતી. વિષ્ણુચિત્તે બાલિકાને ભગવાનનો પ્રસાદ માનીને ઘેર લઈ આવ્યા. તેમણે વિચાર્યું કે જનકને સીતા આપી તેમ મને આ દીકરી આપી છે. વિષ્ણુચિત્તે તેનું નામ ‘કોદૈ’રાખ્યું પરંતુ લોકો લાડમાં તેને ‘ગોદા’ કહીને બોલાવતા. ગોદાનો અર્થ થાય છે ‘ધરતી માતાએ આપેલી ભેટ’. તામિલમાં ગોદાનો એક અર્થ થાય છે : ફુલોની માળા જેવી સુંદર.’ ગોદા ખરેખર તેવી જ સુંદર હતી. વિષ્ણુચિત્તે તેનો ભક્તિભાવે ઉછેર કર્યો. પિતા જ્યારે શ્રીકૃષ્ણના ભજનો ગાતા ત્યારે તે પણ ગાતી. વિષ્ણુચિત્તે તેને શ્રીકૃષ્ણલીલાની વાતો કહેતાં. ગોદા નાનપણથી જ કૃષ્ણભક્તિના રંગે રંગાઈ ગઈ. જેમ-જેમ તે મોટી થતી ગઈ તેમ મીરાંબાઈની જેમ શ્રીકૃષ્ણને પતિરૂપે માનવા લાગી. તે રોજ ભગવાન શ્રીરંગનાથ માટે ફુલોની માળા બનાવતી. ગોદા રોજ માળા ગુંથી દર્પણમાં જોઈ લેતી. મારી માળા સારી બની છે કે નહીં? જે માળા મને ના શોભે તે મારા શ્યામને કેવી રીતે ગમે ? પછી તે માળા ભગવાન માટે મંદિરમાં મોકલતી.